Diari Oficial de la Generalitat Valenciana


Sumari del DOGV 4939, del 04-02-2005 (2005/766)

RESOLUCIÓ de 26 de gener de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni entre la Generalitat Valenciana (Conselleria de Cultura, Educació i Esport) i l'Ajuntament d'Almoines per a la creació d'un centre d'Educació Preescolar, de titularitat municipal, denominat Mixinetes, a l'esmentada localitat.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4939

Data del DOGV
:   04-02-2005

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2005/766


Data del document
:   26-01-2005

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Cultura, Educació i Esport
    * Almoines
    * cooperació administrativa
    * administració local
    * centre d'ensenyament

RESOLUCIÓ de 26 de gener de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni entre la Generalitat Valenciana (Conselleria de Cultura, Educació i Esport) i l'Ajuntament d'Almoines per a la creació d'un centre d'Educació Preescolar, de titularitat municipal, denominat Mixinetes, a l'esmentada localitat. [2005/F766]
  
Subscrit, després de la tramitació prèvia reglamentària, entre la Generalitat Valenciana (Conselleria de Cultura, Educació i Esport) i l'Ajuntament d'Almoines, el 22 de novembre de 2004, un conveni per a la creació d'un centre d'Educació Preescolar, de titularitat municipal, denominat Mixinetes, en l'esmentada localitat, i en compliment del que establix la clàusula novena del conveni, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 1094/2004, i que figura com a annex d'esta resolució.
  
València, 26 de gener de 2005.- La directora general de Relacions amb les Corts i Secretariat del Govern: Alida C. Mas Taberner.
  
Conveni entre la Generalitat Valenciana (Conselleria de Cultura, Educació i Esport) i l'Ajuntament d'Almoines per a la creació d'un centre d'Educació Preescolar, de titularitat municipal, denominat Mixinetes, a l'esmentada localitat.
  
València, 22 de novembre de 2004
  
Reunits
  
D'una part, Alejandro Font de Mora Turón, conseller de Cultura, Educació i Esport, en nom i representació de la Generalitat Valenciana, en virtut de l'acord adoptat pel Consell de la Generalitat el dia 28 de maig de 2004.
  
De l'altra part, Javier Sabater Marco, alcalde president de l'Ajuntament d'Almoines, facultat per a este acte per acord del Ple del citat ajuntament del dia 25 de març de 2004, i assistit per la secretària de la corporació.
  
Manifesten
  
1. L'Ajuntament d'Almoines va acordar sol·licitar la creació d'una escola d'Educació Preescolar, de la seua titularitat, dins del marc educatiu de la Llei Orgànica 10/2002, de 23 de desembre, de Qualitat de l'Educació.
  
2. La disposició addicional segona, punt 2, de la Llei Orgànica 8/1985, de 3 de juliol, Reguladora del Dret a l'Educació (BOE de 04.07.1985) establix que la creació de centres docents públics, els titulars dels quals siguen les corporacions locals, es realitzarà per conveni entre l'administració educativa competent i les corporacions.
  
3. El 21 de novembre de 2002, la Direcció General de Centres Docents va dictar resolució per la qual s'aprovava la proposta d'instal·lacions i ús educatiu dels espais reflectits en els plànols presentats per a la creació de l'esmentada escola.
  
4. El Servici de Projectes i Construccions Educatives ha emés informe favorable a allò que s'ha sol·licitat, ja que s'ajusta a la normativa aplicable, per la qual s'establixen els requisits mínims dels centres que impartisquen ensenyaments de règim general no universitaris.
  
5. La Direcció Territorial de València ha emés proposta favorable, a la vista de l'informe de la Unitat Tècnica, així com el compromís de l'ajuntament de dotar el centre del personal suficient amb la titulació adequada abans de l'inici de les activitats acadèmiques.
  
Per això, en virtut de les competències que atorga el Reial Decret 2.093/1983, de 28 de juliol, sobre traspàs de funcions i servicis de l'administració de l'estat a la Comunitat Valenciana en matèria d'educació, i la Llei 7/1985, de 2 d'abril, Reguladora de les Bases de Règim Local, la Conselleria de Cultura, Educació i Esport i l'Ajuntament d'Almoines acorden subscriure el present conveni atenent les següents
  
Clàusules
  
Primera
  
Es crea el següent centre d'Educació Preescolar en Almoines, de titularitat municipal, conformement a la disposició transitòria segona, punt 2, de la Llei Orgànica 10/2002, de 23 de desembre, de Qualitat de l'Educació.
  
Denominació genèrica: Centre d'Educació Preescolar
  
Denominació específica: MIXINETES
  
Domicili: c/ Rafalsenar, 2
  
Localitat: Almoines
  
Província: València
  
Codi: 16927101
  
Titular: Ajuntament d'Almoines
  
Ensenyaments: Educació Infantil de primer cicle, fins a la data de l'extinció dels ensenyaments i la seua substitució per l'Educació Preescolar, d'acord amb el que disposa l'article 2, punt 2, del Reial Decret 827/2003, de 27 de juny, pel qual s'establix el calendari d'aplicació de la nova ordenació del sistema educatiu, establida per la Llei Orgànica 10/2002, de 23 de desembre, de Qualitat de l'Educació, i sense perjudici de la capacitat que corresponga per a la impartició dels nous ensenyaments.
  
Capacitat màxima: 3 unitats amb 41 llocs escolars, distribuïts de la següent manera,
  
- 1 unitat per a xiquets 0-1 anys amb 8 llocs escolars.
  
- 1 unitat per a xiquets 1-2 anys amb 13 llocs escolars.
  
- 1 unitat per a xiquets 2-3 anys amb 20 llocs escolars.
  
Segona
  
Este centre impartirà el currículum de l'Educació Infantil de primer cicle establit per als centres educatius de l'àmbit territorial de la Comunitat Valenciana en el Decret 19/1992, de 17 de febrer (DOGV de 19 de febrer), i que quedarà sense efecte a mesura que s'implante l'Educació Preescolar establida en el Reial Decret 828/2003, de 27 de juny, pel qual s'establixen els aspectes educatius bàsics de l'Educació Preescolar (BOE d'1 de juliol).
  
Tercera
  
Correspon al titular del centre d'Educació Preescolar la dotació pressupostària necessària per a les despeses derivades del personal docent i no docent, així com del funcionament del citat centre, independentment de la possibilitat de concórrer a totes les convocatòries públiques que realitze la Conselleria de Cultura, Educació i Esport per a la concessió de subvencions o ajudes econòmiques als centres d'Educació Infantil de primer cicle/Educació Preescolar.
  
Quarta
  
El centre d'Educació Preescolar se sotmetrà a l'autoritat de la Conselleria de Cultura, Educació i Esport i de la Inspecció Educativa en els termes previstos en el títol VII de la Llei Orgànica 10/2002, de 23 de desembre, de Qualitat de l'Educació, que regula la inspecció del sistema educatiu i la resta de normativa de desenrotllament autonòmic que poguera dictar-se sobre la dita matèria.
  
Cinquena
  
El titular del centre es compromet a:
  
a) Complir el que establix sobre òrgans de govern dels centres públics, el capítol V del títol V de la Llei Orgànica 10/2002, de 23 de desembre, de Qualitat de l'Educació.
  
b) Complir els requisits establits en el Reial Decret 1.004/1991, de 14 de juny, pel qual s'establixen els requisits mínims dels centres que impartisquen ensenyaments de règim general.
  
c) Seguir les directrius acadèmiques de l'administració educativa per als centres dependents de la Conselleria de Cultura, Educació i Esport, així com presentar cada curs acadèmic una programació general anual en què consten les dades acadèmiques i administratives del centre.
  
Així mateix, haurà de notificar a la Conselleria de Cultura, Educació i Esport els canvis de professorat que puguen produir-se i adjuntar a esta notificació els documents que justifiquen el compliment de la titulació exigida del nou professorat.
  
d) La custòdia d'expedients d'alumnes i tots els documents de caràcter acadèmic i administratiu que es generen.
  
Sisena
  
El present conveni entrarà en vigor el mateix dia de la seua firma; no obstant això, els seus efectes s'entendran referits a l'inici del curs acadèmic 2003/2004.
  
Setena
  
Qualsevol modificació que es produïsca en els ensenyaments, instal·lacions i la resta de requisits mínims que, segons la legislació aplicable, ha de reunir el centre, serà notificada a l'administració educativa, la qual instruirà el corresponent expedient, que es tramitarà per similitud conforme al procediment regulat en el títol IV del Reial Decret 332/1992, de 3 d'abril. Finalitzarà la seua aprovació per ordre del conseller de Cultura, Educació i Esport.
  
Octava
  
El present conveni tindrà una duració indefinida i es podrà extingir, no obstant això, per qualsevol de les causes següents:
  
a. Per mutu acord de les parts.
  
b. Per incompliment de les obligacions assumides per l'ajuntament.
  
c. Per denúncia d'una de les parts, després de l'avís previ de, com a mínim, sis mesos abans de l'inici del curs acadèmic en què s'haja d'extingir.
  
d. Per canvi de titularitat del centre o cessament de les activitats.
  
Esta extinció serà efectiva a partir del final del curs escolar en què se'n produïsca la causa.
  
En els supòsits prevists en els punts b i d l'extinció requerirà la comunicació prèvia de la Conselleria al titular de l'escola.
  
Novena
  
Este conveni s'inscriurà en el Registre de Centres Docents de la Comunitat Valenciana, així com en el Registre de Convenis de la Generalitat Valenciana, i serà publicat en el Diari Oficial de la Generalitat Valenciana.
  
Com a prova de conformitat i perquè en quede constància, firmen les dues parts el present conveni en el lloc i data consignats anteriorment.
  
El conseller de Cultura, Educació i Esport: Alejandro Font de Mora Turón.
  
L'alcalde president de l'Ajuntament d'Almoines: Javier Sabater Marco.